# “ТӨРИЙН ОРДНЫ НУТАГ ДЭВСГЭРИЙН ХЭМЖЭЭ, ЗААГИЙГ

# ШИНЭЧЛЭН ТОГТООЖ, ЗАРИМ ОРЧНЫГ ОЛОН НИЙТЭД НЭЭЛТТЭЙ БОЛГОХ ТУХАЙ ” УЛСЫН ИХ ХУРЛЫН ТОГТООЛЫН ТӨСЛИЙН ҮЗЭЛ БАРИМТЛАЛ

 **Нэг.Тогтоолын төсөл боловсруулах үндэслэл, шаардлага**

 Монгол Улсын Их Хурлаас 2001 оны 02 дугаар сарын 01-ний өдөр баталсан Монгол Улсын Төрийн ордны тухай хуулиар Төрийн ордны эрх зүйн байдал, түүний хамгаалалт, үйлчилгээг зохицуулдаг бөгөөд тус хуулийн 3 дугаар зүйлийн 3.2 дахь хэсэгт “Төрийн ордны нутаг дэвсгэрийн хэмжээ, заагийг Монгол Улсын Их Хурал тогтооно.” гэж заасан.

Монгол Улсын Төрийн ордны тухай хуулийн5 дугаар зүйлийн 5.1 дэх хэсэгт “Төрийн ордон халдашгүй дархан байна.” гэж, мөн зүйлийн 5.2 дахь хэсэгт “Төрийн ордны халдашгүй дархан байдлыг энэ хууль, түүнтэй нийцүүлэн гаргасан хамгаалалт, үйлчилгээний тусгай журмын дагуу хангана.” гэж тус тус заасан болно. Мөн Төрийн тусгай хамгаалалтын тухай хуулийн 8 дугаар зүйлийн 8.1 дэх хэсэг, 11 дүгээр зүйлийн 11.2 дахь хэсэгт Монгол Улсын Төрийн ордон төрийн тусгай хамгаалалтад байх тухай зохицуулсан.

 Төрийн ордны тухай хууль батлагдсантай холбогдуулан “Төрийн ордны нутаг дэвсгэрийн хэмжээ, зааг тогтоох тухай” Монгол Улсын Их Хурлын 2001 оны 16 дугаар тогтоол батлагдаж, Төрийн ордноос зүүн, баруун зүгт тус бүр 33 метр, урд хойд зүгт тус бүр 80 метр хүртэлх орчин, нутаг дэвсгэрийг Төрийн ордны нутаг дэвсгэрт тооцохоор тогтоож байв. Дээрх хэмжээсээр Төрийн ордны урд зүгт байрлах Чингис хааны хөшөөнөөс урагш төрийн гурван тугны суурь хүртэлх зай, Төрийн ордны хойд зүгт байрлах цэцэрлэгт хүрээлэн хамрагдаж байгаа болно. Дээрх тогтоол батлагдсанаас хойш Төрийн ордны урд талын өргөтгөл баригдсан, ойр орчмын авто болон явган хүний зам шинэчлэгдсэн, Төрийн ордны хойд зүгт байрлах цэцэрлэгт хүрээлэнг төрийн тусгай хамгаалалтад байлгах нөхцөл, шаардлага арилсан, Төрийн ордонд байрлаж буй төрийн байгууллагуудын үйл ажиллагааг иргэдэд ойлгуулах, сурталчлан таниулах, COVID-19-ээр өвчилсөн хүмүүст ковидын дараах хам шинжийг буруулах, нөхөн сэргээхэд зорилгоор цэвэр агаарт зохистой хөдөлгөөнийг хийх боломжийг тодорхой хэмжээнд бүрдүүлэх, иргэд, олон нийт, хүүхэд залууст нээлттэй, ил тод болгох зорилгоор Төрийн ордонтой танилцах, нөхцөл боломжийг тэдэнд хүндрэл бэрхшээлгүй байхаар зохицуулах, Төрийн ордонд нэвтрэхэд тавигддаг хувцаслалтын шаардлагыг уян хатан болгож, энгийн хувцаслалтыг зөвшөөрөх шаардлага бий болсон зэргээс хамаарч уг тогтоолд дурдсан хэмжээ, заагийг шинэчлэн тогтоох шаардлага үүсээд байна.

 **Хоёр.Тогтоолын төслийн ерөнхий бүтэц, зохицуулах харилцаа, хамрах хүрээ**

Тогтоолын төслөөр Төрийн ордны нутаг дэвсгэрийн хэмжээ, заагийг шинэчлэн тогтооно. Ингэхдээ Төрийн ордны нутаг дэвсгэрийн хэмжээ, заагийг Төрийн ордны баруун, зүүн талын хашаа болон Төрийн ордны хойд талын буюу цэцэрлэгт хүрээлэнгийн урд талын хашаа, Төрийн ёслол хүндэтгэлийн өргөө цогцолборын барилгын бүтээцийн урд хязгаараар тооцож тогтоох бөгөөд Төрийн ордны хойд талд байрлах цэцэрлэгт хүрээлэнг иргэд, олон нийтэд нээлттэй болгоно.

 Монгол Улсын Их Хурлын үйл ажиллагааг иргэдэд ойлгуулах, сурталчлан таниулах, ил тод, нээлттэй болгох зорилгын хүрээнд Улсын Их Хурлын гишүүнтэй уулзах, Улсын Их Хурлын үйл ажиллагаатай танилцахаар ирсэн иргэдэд Төрийн ордонд нэвтрэхэд энгийн хувцаслалтыг зөвшөөрөх бөгөөд Төрийн ордны хуульд заасны дагуу Төрийн ордонд ажилладаг албан хаагч нь ажлын байрандаа албаны хувцастай байна.

Түүнчлэн Төрийн ордны нутаг дэвсгэрийн хэмжээ, заагийг шинэчлэн тогтоосонтой холбоотойгоор аюулгүй байдал, хамгаалалтын асуудлыг зохион байгуулах, хэв журмыг сахиулах, иргэдийн амгалан тайван байдлыг хангах, гэмт хэрэг, зөрчлөөс урьдчилан сэргийлэх ажил, цэвэрлэгээ, арчилгаа, тохижилтыг хариуцах асуудлыг холбогдох журмаар зохицуулахыг Засгийн газарт даалгана.

**Гурав.Тогтоолын төсөл батлагдсаны дараа үүсэж болох эдийн засаг, нийгэм хууль зүйн үр дагавар, тэдгээрийг шийдвэрлэх талаар авч хэрэгжүүлэх арга хэмжээний санал**

Төрийн ордонд байрлаж буй төрийн байгууллагуудын үйл ажиллагааг иргэдэд ойлгуулах, сурталчлан таниулах, иргэд, олон нийт, хүүхэд залууст нээлттэй, ил тод болгох зорилгоор Төрийн ордонтой танилцах, нөхцөл боломжийг тэдэнд хүндрэл бэрхшээлгүй байхаар зохицуулах, Төрийн ордонд нэвтрэхэд тавигддаг хувцаслалтын шаардлагыг уян хатан болгож, энгийн хувцаслалтыг зөвшөөрөх, Төрийн ордны урд байрлах Чингис хааны хөшөө, Төрийн ордны хойно байрлах цэцэрлэгт хүрээлэнг олон нийтэд нээлттэй болгох, төрийн тусгай хамгаалалтын хамаарах бүсээс гаргах зэрэг асуудлыг бүрэн шийдвэрлэх үүднээс Монгол Улсын сайд, Монгол Улсын Засгийн газрын хэрэг эрхлэх газрын дарга, Монгол Улсын Ерөнхийлөгчийн Тамгын газар дарга, Улсын Их Хурлын Тамгын газрын Ерөнхий нарийн бичгийн дарга, Тагнуулын ерөнхий газрын дарга нар хамтарсан тушаалаар 2008 онд баталсан “Монгол Улсын Төрийн ордны хамгаалалт, үйлчилгээний журам”-ыг Засгийн газар шинэчлэн батлах боломжтой болно.

**Дөрөв.Тогтоолын төсөл нь Монгол Улсын Үндсэн хууль, Монгол Улсын олон улсын гэрээ болон бусад хуультай хэрхэн уялдах, хуулийг хэрэгжүүлэхэд шинээр боловсруулах, хуульд нэмэлт, өөрчлөлт оруулах, хүчингүй болсонд тооцох тухай хууль тогтоомжийн төслийн талаар**

Энэхүү тогтоолын төсөл батлагдсанаар“Төрийн ордны нутаг дэвсгэрийн хэмжээ, зааг тогтоох тухай” Монгол Улсын Их Хурлын 2001 оны 16 дугаар тогтоолыг хүчингүй болгоно.